El ministre de Salut, Joan Martínez Benazet, i la doctora especialista en medicina interna i infeccions, Odile Sarroca, han traslladat un missatge de tranquil·litat en la roda de premsa per informar de l'evolució del primer cas de coronavirus detectat a Andorra .

Han explicat que l'estat de salut del jove de 20 anys que ha donat positiu "és excel·lent", té "un quadre molt lleu amb una evolució molt bona" i "els símptomes gairebé han desaparegut". El jove rebrà l'alta després de dos resultats negatius en 24-48 hores, han afegit informant que els contactes directes de persones infectades hauran d'estar en observació domiciliària. De moment són 12 les persones aïllades a casa de forma preventiva. En aquest cas també tindran una baixa per motius epidemiològics i tindran la mateixa cobertura.

La comunicació entre estats, clau en la gestió

Martínez Benazet també ha reforçat la tranquil·litat quant a la gestió que es pot fer d'una epidèmia a Andorra. Diu que hi ha una gran xarxa de comunicació que permet fer el seguiment de l'afectació del virus i fer els estudis pertinents. La part negativa és el difícil control del turisme.

Assegura que "potser ens arriben més casos però no ens hem d'alarmar". Ha indicat que "el camí és la bona relació de comunicació entre tots els estats per poder tractar els contactes", ja que "mesurar la temperatura s'ha demostrat que no és eficaç". Aquesta comunicació és, segons el titular de Salut, "el que pal·lia el fet que siguem un país amb una gran afluència de turisme, que seria el punt feble".

Evitar viatjar a les zones de risc

Martínez ha insistit en la recomanació de no viatjar als llocs amb casos sostinguts de coronavirus si no és per causa major, i recorda que si algú prové dels territoris de risc (la Xina, el Japó, Singapur, l’Iran, Corea del Sud i 4 regions d’Itàlia) truqui al 324 292. Si té símpomes, al 116. Remarca que si s'ha viatjat a zones de risc, s'ha d'evitar el contacte amb persones vulnerables.

La doctora Odile Sarroca ha posat en relleu que, segons les darreres dades de la Xina, "la mortalitat infantil és zero i els casos totals no s'equiparen als de la grip". La doctora Sarroca remarca que "el 80% dels casos són lleus, el 20% poden necessitar ingrés i, d'aquests, els molt greus són menys del 5%".

Informació a les escoles

Algunes escoles han iniciat un dispositiu d'informació. A través d'un correu electrònic, l'escola francesa per exemple demana a les famílies que informin si els darrers dies han estat en zones amb presència del coronavirus. També han enviat una circular amb informació del Govern sobre el virus: què és, els símptomes, com es transmet i les mesures de protecció. Una informació que el ministeri d'Educació ha enviat a totes les escoles, les mateixes que s'apliquen a tothom.

Roda de premsa completa sobre el primer cas de coronavirus a Andorra:

Informa: Anna Pifarré-Yasmina Canedo

Imatge: Sergi Linares